《赠李定资深》
宋代·王令

涉川固有道，造舟不如梁。
曾闻水覆舟，不闻死乘杠。
奈何揭厉子，先先勇褰裳。
岂尽水害人，固亦谋非臧。
凤虽谓灵畜，无竹或死饥。
竹今无方无，凤云非其时。
使之群鸱鸢，饥饱为止飞。
非惟失所灵，亦与弹射期。
坦坦谁之田，施施缴且弋。
乌来玩其机，鹊至喜其食。
长鸿飞冥冥，志与万里极。
岂无啄饮心，宁饥不人得。
湍激日蹙蹙，风棱势漫漫。
奈何舟上人，试死才一间。
苟不以利涉，安坐思诚艰。
客虽惧谋梁，而木嗟在山。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。